Ďuriš Nicholsonová, Lucia, podpredsedníčka NR SR (2018-10-22):
To je v poriadku, pán predsedajúci, ja si na to nepotrpím. Ja vystúpim veľmi krátko, lebo naozaj musím povedať, že pani poslankyňa Zimenová povedala úplne všetko, čím jej chcem veľmi pekne poďakovať. Chcem to tak nejak zhrnúť, že vlastne ako je to teraz. No teraz kupujú tie školské pomôcky pre pomerne úzku skupinu detí školy. Máme hlásené vlastne z terénu, ja som totižto už niekoľkokrát predkladala tento návrh zákona a musím povedať, že ja som vychádzala z aplikačnej praxe, z ktorej informácie som mala teda predovšetkým ako štátna tajomníčka, keď som bola na ministerstve, a tam sa ku mne naozaj dostávali informácie väčšinou od učiteľov, že teda deťom sa pomôcky nakúpili. Tým, že boli prenosné, deti si ich brávali domov a tam buď ich stratili alebo boli znehodnotené, alebo podobne. A teraz sme mali aktuálne stretnutie s predstaviteľmi, to bol človek v ohrození, myslím, kde nám hovorili presne z aktuálneho výskumu, že už sú školy základné, ktoré vlastne aj bez tejto právnej úpravy vytvorili situáciu, že tie školské pomôcky sú neprenosné, čím sa chcú hlavne ubrániť tomu, aby teda tá pomoc od štátu bola efektívna, aby sa tie pomôcky nestrácali a podobne. Takže už ich nedávajú tým deťom domov. Len problém je, že nerobia to všetky školy a tie školy, kde to vytvorili, teda takúto situáciu, že tie pomôcky sú neprenosné, potom narážajú presne na ten problém, že dieťa príde do školy, povie, že nemá domácu úlohu, pretože si ju nemalo s čím urobiť. A to reálne ako človek, ktorý vie, že v akých katastrofálnych podmienkach žijú tieto deti zo sociálne znevýhodneného prostredia, si proste viete predstaviť, že ony si tu naozaj nemajú čím napísať, pokiaľ sa stanú tie pomôcky neprenosné. Takže to je odpoveď na otázku, prečo my vlastne vytvárame situáciu, kde by tie pomôcky školské mohli kupovať aj komunitné centrá. A teraz si povedzme na rovinu, že tie komunitné centrá nie sú všade tam, kde my ich potrebujeme. My by sme ich naozaj potrebovali súrne dobudovať, aby boli úplne všade. Ale aspoň tam, kde sú, by sme ich mali začať využívať na to, na čo primárne sú určené. A jedna z tých úloh toho komunitného centra by mala byť aj tá, že by vytváralo prostredie, kde si deti, kde majú elektriku, kde majú teplo, kde majú proste všetky podmienky na to, aby si tie domáce úlohy mohli urobiť, vrátane tých školských pomôcok. My nechceme, aby komunitné centrá kupovali ako keby zdupľovane tie školské pomôcky, ktoré už to dieťa má v tej škole. My tam dávame iba 15 eur oproti tým tridsiatim trom na komunitné centrum, aby to boli naozaj úplne nevyhnutné veci: ceruzka, guma, pravítko, proste naozaj to úplne základné, čo to dieťa potrebuje na to, aby si tie domáce úlohy urobilo. Pokiaľ hovorila Zuzana Zimenová o tých deťom, ktorí sú druhostupniari, tam si myslím, že je ešte, ešte väčšia pomoc by mohla prísť zo strany tých komunitných centier, lebo to si musíme uvedomiť, že to sú deti, ktoré v družine už nemôžu zostať, lebo už im akože neprináleží, na druhom stupni už družina nie je. Sú to deti, ktoré doma nemajú tie podmienky vytvorené na to, aby si mohli robiť domáce úlohy a toto je ten moment, kedy by do toho mali vstúpiť tie komunitné centrá a mali by začať fungovať, ako keby aj družina pre školopovinné deti, ktoré sú na druhom stupni. Toto by bola úplne ideálne situácia a týmto, akože ja nehovorím, že my riešime všetko v tom našom návrhu zákona, ale ako chceli by sme tomu takýmto spôsobom napomôcť. Teraz, prečo my zvyšujeme, vlastne zväčšujeme ten okruh tých detí, pre ktoré by mali byť tie pomôcky, ale napríklad aj tie sociálne štipendiá na stredných školách určené. Preto, lebo to nestačí podporovať iba deti z rodín, kde sú na dávkach v hmotnej núdzi. Nestačí to, lebo my máme šičku z Kysúc, ktorá od rána do večera sedí za šijacím strojom, robí za minimálnu mzdu, alebo možno o kúsok väčšie ako minimálnu mzdu, doma má dve školopovinné deti a tá právna úprava bola dnes tak nastavená, že ona sa nám tam nezmestila. Proste ona, žiaľbohu, nespĺňala tú hranicu, ktorá bola veľmi prísne určená podľa mňa, a potom na to doplácali jej deti. Pretože ani jej deti nemajú, nemajú úplne ideálne podmienky, pretože ona si nemôže dovoliť im kúpiť tie školské pomôcky. A aj preto, že jej deti, pokiaľ sú napríklad na stredných školách, častokrát nemajú peniaze, lebo ona nemá tie peniaze na to, aby na tú strednú školu dochádzali. A toto je vyslovene teraz poznatok z aplikačnej praxe, že na tomto to troskotá. Tie deti, ktoré sa nám dostanú proste z takýchto sociálne slabých rodín, a to je naozaj aj tá pracujúca chudoba dnes, to už nie sú proste len, len osady a len ľudia, ktorí sú na dávkach v hmotnej núdzi, tak na tomto to troskotá. Tie deti častokrát ukončujú tú strednú školu predčasne, majú na to predpoklady tu, hej, aj je tam tá snaha, aj by to dieťa chcelo študovať, ale tá rodina si to proste nemôže dovoliť. Takže preto rozširujeme my tú skupinu detí, ktoré, ku ktorým by sa mali dostávať, tá pomoc od štátu, teda v podobe buď tých školských pomôcok alebo aj toho sociálneho štipendia. A tá posledná vec, ktorú chcem povedať, to je, že prečo vlastne vynechávame z toho sociálneho štipendia prospech. No preto, lebo sa domnievame, že sociálne štipendium má vychádzať predovšetkým z toho sociálneho statusu tej konkrétnej rodiny, ak si hovorí, že je to sociálne štipendium, hej, lebo je, lebo tá dotácia jednoducho je určená pre sociálne slabé rodiny. A preto z toho tiež vynechávame ten prospech, o tom hovorila aj Zuzka Zimenová. No preto, lebo naozaj nemôžte porovnávať jednotkára z gymnázia s jednotkárom napríklad z učňovky, hej? Ani trojkárov neviete porovnať. A tam to bolo dosť tak skostnatelo nastavené, takže preto sme sa rozhodli, že to odtiaľ vypadne. Ale zase na druhej strane, nemôže to dieťa prepadnúť, lebo ak by prepadlo, tak samozrejme ako keby o rok dlhšie dostáva tú sociálnu pomoc od štátu, a to si myslíme zase, že nie je fér. Takže vás chceme veľmi pekne poprosiť v zmysle obedov zadarmo, keby ste sa zamysleli nad touto naozaj malou úpravou, ktorou by sa ale pre veľa rodín toho veľa mohlo zmeniť a hlavne by sa toho veľa mohlo zmeniť pre deti. Takže ďakujem pekne za pozornosť a uchádzame sa týmto o vašu podporu.